  Майя Бывальцева Ижкарысь гурт возёсъя кун академилэн ректорез Александр Любимов Рособрнадзорлэн дышетсконнилэсь «экономика и управление» ӧръя аккредитацизэ талан сярысь пуктэтэз пумысен валэктонъёс сётӥз. Вылӥ дышетсконнилэн кивалтӥсезлэн вазиськонэз академилэн нимлыко сайтаз шараямын. Ректорлэн верамезъя, 2016-тӥ арын Рособрнадзор Россиысь вань аграрной вузъёсын азьвыл чаклам эскеронъёс ортчытӥз. Алонъёстэк уг луы. Регламентъя, соосты палэнтытозь дышетсконнилы кун аккредитацилэсь ужамзэ дугдытъяло. «Алонъёсты палэнтон понна одӥг толэзь сётӥське. Со технической уж, гурт возёсъя тросэз дышетсконниос со пыр ортчизы ни. Жаляса верано, Ижкарысь гурт возёсъя кун академиын эскеронъёс абитуриентъёсты кутон вакытлы тупаз. Экономика ӧръёсъя ӧнерчиосты дасянъя аккредитациез одӥг толэзьлы дугдытон сярысь пуктэт потӥз 2016-тӥ арын 29-тӥ пӧсьтолэзе. Алонъёс трос ӧй вал. Академия вань янгышъёсты палэнтӥз но кулэ ужкагазъёсты Рособрнадзоре келяз. Соосты эскерон понна кӧня ке дыр кулэ. Собере аккредитаци азьланьтэмын луоз», — верамын ивортонын. Пусйыны кулэ, Ижкарысь гурт возёсъя кун академилэн дышетон уж нуон понна лицензиез ужа. Вуз вань ӧръёсъя абитуриентъёсты кутыны быгатэ, со пӧлын экономикая но. Тегъёс: Дышетон Ижкар ИжГСХА Удмуртия вылӥдышетсконниос  